Umumiy foydalanish telekommunikatsiya tarmog‘ida telefon aloqasi xizmatlarini ko‘rsatish qoidalariga o‘zgartirishlar va qo‘shimcha kiritish to‘g‘risida

O‘zbekiston Respublikasi Prezidentining 2019-yil 5-fevraldagi PQ-4160-son “Jahon banki va Xalqaro moliya korporatsiyasining “Biznes yuritish” yillik hisobotida O‘zbekiston Respublikasining reytingini yaxshilashga doir qo‘shimcha chora-tadbirlar to‘g‘risida”gi qaroriga muvofiq buyuraman:
 1. O‘zbekiston aloqa va axborotlashtirish agentligi bosh direktorining 2003-yil 19-dekabrdagi 359-son buyrug‘i (ro‘yxat raqami 1323, 2004-yil 15-mart) (O‘zbekiston Respublikasi qonun hujjatlari to‘plami, 2004-y., 11-son, 130-modda) bilan tasdiqlangan Umumiy foydalanish telekommunikatsiya tarmog‘ida telefon aloqasi xizmatlarini ko‘rsatish qoidalariga  ilovaga muvofiq o‘zgartirishlar va qo‘shimcha kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. 3-bandda:
 uchinchi xatboshi quyidagi tahrirda bayon etilsin:
 “abonent liniyasi — telefon stansiyasidan abonentning telefon apparatiga boruvchi, butun uzunligi bo‘yicha o‘ralgan simlar jufti;”;
 to‘rtinchi xatboshidagi “abonent qurilmasi” degan so‘zlar “oxirgi (terminal) qurilma” degan so‘zlar bilan almashtirilsin;
 quyidagi mazmundagi o‘n to‘rtinchi xatboshi bilan to‘ldirilsin:
 “abonentning shaxsiy hisobvarag‘i — abonent tomonidan foydalaniladigan aloqa xizmatlari uchun haq to‘lashga mo‘ljallangan, aloqa xizmatlaridan foydalanishda abonent tomonidan kiritiladigan va sarflanadigan pul mablag‘lari to‘g‘risidagi pul ekvivalentida ifodalangan axborotdan iborat bo‘lgan telekommunikatsiya operatorining avtomatlashtirilgan hisob-kitoblar tizimidagi tahliliy elektron hujjat;”; 
 o‘n to‘rtinchi — yigirma to‘rtinchi xatboshilar tegishli ravishda o‘n beshinchi — yigirma beshinchi xatboshilar deb hisoblansin;
 o‘n sakkizinchi xatboshidagi “oldindan buyurtmani qabul qilmasdan telefonchi yordamida” degan so‘zlar “buyurtmani qabul qilgandan keyin telefonchi yordamida zudlik bilan” degan so‘zlar bilan almashtirilsin;
 quyidagi mazmundagi yigirma ikkinchi xatboshi bilan to‘ldirilsin:
 “oldindan hisob-kitob tizimi — hisob-kitob tizimi, bunda xizmatlar faqat abonentning shaxsiy hisobvarag‘ida telekommunikatsiya operatorining tarif rejasi bilan belgilangan yetarli mablag‘lar bo‘lganda taqdim etiladi;”;
 yigirma ikkinchi — yigirma beshinchi xatboshilar tegishli ravishda “yigirma uchinchi — yigirma oltinchi xatboshilar deb hisoblansin;
 yigirma to‘rtinchi xatboshidagi “abonent qurilmalari o‘rtasida aloqaning o‘rnatilishi. Telefon bog‘lanishdan so‘zlashuvni yuritish hamda ma’lumotlar yoki faksimil xabarlarni uzatish” degan so‘zlar “oxirgi qurilmalar o‘rtasida aloqaning o‘rnatilishi” degan so‘zlar bilan almashtirilsin.
 2. 14-bandning birinchi xatboshidagi “barcha abonentlarga” degan so‘zlar “barcha abonentlarga qarzdorligi sababli telefon aloqasi xizmatlari uzib qo‘yilganda ham foydalanuvchilar tomonidan teng ravishda” degan so‘zlar bilan almashtirilsin. 
 3. 21-bandning to‘rtinchi xatboshisi quyidagi tahrirda bayon etilsin:
 “Ariza ro‘yxatga olingandan kundan boshlab 10 kun ichida telekommunikatsiya operatori qabul qilingan qaror to‘g‘risida ariza beruvchiga xabar qilishi kerak.”. 
 4. 24-bandning ikkinchi xatboshisidan ikkinchi jumla chiqarib tashlansin.
 5. 66-bandning “b” kichik bandida:
 ikkinchi xatboshidagi “to‘lamaganda, bu haqda abonentni uzib qo‘yishdan kamida 5 kun oldin telefon orqali xabar qilib yoki yozma ravishda” degan so‘zlar “to‘lanmaganda, bu haqda abonentni uzib qo‘yishdan kamida 5 kun oldin telefon, yozma yoki elektron xabar bilan E-mail yoki SMS orqali” degan so‘zlar bilan almashtirilsin; 
 beshinchi xatboshi quyidagi tahrirda bayon etilsin:
 “Agar abonent telefon aloqasidan foydalanish to‘xtatib qo‘yilgandan keyin 60 kun ichida telefon aloqasi xizmatlariga haq to‘lash bo‘yicha qarzdorligini yopmasa, telekommunikatsiya operatori O‘zbekiston Respublikasi Fuqarolik kodeksiga muvofiq bir tomonlama tartibda Shartnomani bekor qilish huquqiga ega. Bu haqda operator abonentga mazkur bandning “b” kichik bandi ikkinchi xatboshisida belgilangan usullardan biri orqali kamida 10 kun oldin xabar berishi kerak;”. 
 6. 89-band quyidagi mazmundagi xatboshi bilan to‘ldirilsin:
 “Abonent telekommunikatsiya operatori yoki provayderining Call-markaziga qo‘ng‘iroq qilganda IVR (oldindan yozib olingan ovozli xabarlar tizimi)ni eshitish vaqti yoki avtoinformatorning audio-xabarlari bog‘lanishning tarifikatsiyalanadigan davomiyligiga kiritilmaydi.”.
 7. 100-banddagi “blankiga kiritilgan” degan so‘zlar “blankiga kiritilgan yoki avtomatlashtirilgan hisob-kitoblar tizimining” degan so‘zlar bilan almashtirilsin. 
 8. 102-bandda:
 birinchi xatboshi quyidagi tahrirda bayon etilsin:
 “102. Telefon aloqasi xizmatlari uchun abonentga — yuridik shaxsga quyidagilardan iborat hisob taqdim etiladi:”;
 ikkinchi xatboshidagi “operatori rekvizitlarining nomi” degan so‘zlar “operatorining nomi, bank rekvizitlari va” degan so‘zlar bilan almashtirilsin;
 to‘rtinchi va to‘qqizinchi xatboshilardan “(oldindan to‘lov to‘langanda)” degan so‘zlar chiqarib tashlansin;
 quyidagi mazmundagi xatboshi bilan to‘ldirilsin:
 “Abonent — jismoniy shaxsga uning talabiga asosan hisob-kitob qilingan xizmatlar va to‘lovlar to‘g‘risidagi axborot taqdim etiladi.”.
 9. 107-band quyidagi tahrirda bayon etilsin:
 “107. Oylik telefon aloqasi xizmatlarini hisob-kitob qilish hisob-kitob (joriy) oyining birinchi sanalarida amalga oshiriladi. Shaharlararo va xalqaro telefon aloqasi xizmatlarini hisoblash, mahalliy so‘zlashuvlarni vaqtbay hisobga olish va boshqa bir martalik to‘lovlar (masalan, pulli ma’lumotnoma xizmati va h.k.) xizmat ko‘rsatishni tugatish va kommunikatsiya uskunasi orqali ma’lumotlarni qayta ishlash fakti bo‘yicha amalga oshiriladi. 
 Oldindan hisob-kitob tizimida har oylik xizmatlar bo‘yicha hisoblash faqat abonentning shaxsiy hisobvarag‘ida telekommunikatsiya operatorining tarif rejasi bilan belgilangan yetarlicha mablag‘lar bo‘lganda amalga oshiriladi. Abonentning shaxsiy hisobvarag‘ida yetarlicha mablag‘lar bo‘lmaganda, telekommunikatsiya operatori abonentni mazkur Qoidalarning 66-bandi “b” kichik bandining ikkinchi xatboshisida berilgan usullardan biri orqali ogohlantirib, abonentning telekommunikatsiya operatorining tarmog‘idan foydalanishini vaqtincha to‘xtatib turish huquqiga ega. 
 Hisob-kitob tugagach, abonentlarga barcha xizmatlarning to‘lovi uchun bitta hisob taqdim etiladi. Hisoblangan telefon aloqasi xizmatlari uchun to‘lov hisob-kitobda ko‘rsatilgan sanadan kechiktirilmagan muddatda amalga oshiriladi.
 Hisoblarni to‘lash muddati hisob taqdim etilgandan boshlab 20 kundan oshmasligi kerak.
 Agar 15 kunlik to‘lov muddati tugaganidan keyin to‘lov amalga oshirilmasa, abonentlarga mazkur Qoidalarning 66-bandi “b” kichik bandining ikkinchi xatboshisida berilgan usullardan biri orqali ko‘rsatilgan xizmatlar uchun haq to‘lash zarurligi to‘g‘risida xabar qilinadi.
 Xabar berilgandan so‘ng abonent hisoblangan xizmatlar uchun 5 kun ichida to‘lovni amalga oshirmasa, telekommunikatsiya operatori abonent qurilmasini o‘chirish yo‘li bilan abonentning telefon aloqa tarmog‘idan foydalanishini vaqtincha to‘xtatib qo‘yish huquqiga ega.
 Telekommunikatsiya operatori va abonent o‘rtasida to‘lovni undirish bo‘yicha kelishmovchiliklar yuzaga kelgan holda, kelishmovchiliklar sud tartibida hal etiladi.
 Telekommunikatsiya tarmog‘idan ruxsatsiz foydalanish yo‘li orqali begona shaxslar tomonidan telefon aloqasi xizmatlaridan foydalanish natijasida kelib chiqadigan kelishmovchiliklarda bajarilgan so‘zlashuvlarning kimga tegishliligini aniqlash uchun belgilangan tartibda tekshirilishi kerak. Tekshiruv natijalari bilan rozi bo‘lmasa, abonent sudga murojaat qilish huquqiga ega.”. 
 10. 1 va 2-ilovadan “M.O‘.” qisqartmasi chiqarib tashlansin.
 11. Ushbu o‘zgartishlar O‘zbekiston Respublikasi Monopoliyaga qarshi kurashish qo‘mitasi bilan kelishilgan.